Liberal Alliances leder »præciserer« nu partiets opfattelse af de globale klimaforandringer. Det sker efter en kontroversiel udtalelse fra partiets klimaordfører Villum Christensen.

»Der er ikke videnskabeligt belæg for at påstå, at klimaændringerne i overvejende grad skyldes menneskelig aktivitet,« sagde ordføreren i et interview med Information fredag i sidste uge. Information har efterfølgende spurgt partileder Anders Samuelsen, om det er partiets politik.

– Kan du stå 100 procent inde for det?

»Nej, for det har jeg ikke forstand på,« siger Anders Samuelsen.

– Det har du ikke forstand på?

»Nej, jeg er ikke forsker, og det er Villum heller ikke. Vi har det sådan i Liberal Alliance, at der ikke er nogen tvivl om, at global opvarmning er et faktum. Global opvarmning er her, den er også menneskeskabt. Nogle mener, at det er 100 procent menneskeskabt, nogle mener 95 procent, nogle 90 procent. Det er jeg egentlig ikke så optaget af. Jeg er optaget af, hvordan vi forebygger, og at det påvirker vores natur.«

Anerkender forsker

Anders Samuelsen har tidligere sagt til TV 2 News, at klimaforandringerne »også« er menneskeskabte. Partilederen hævdede desuden, at partiets klimaordfører har sagt, at verden endnu ikke ved, »præcis« i hvor høj grad forandringerne er menneskeskabte. Det samme har partiet meldt ud på det sociale medie Twitter.

Men det argument holder ikke, vurderer Aslak Grinsted, der er klimaforsker og lektor på Niels Bohr Instituttet på Københavns Universitet.

»Usikkerhederne i forhold til, hvor meget der er menneskeskabt, og hvor meget der er naturligt, er så små, at det ikke giver mening at politikere sætter spørgsmålstegn ved det. Det er nærmest ubestrideligt, at klimaforandringerne hovedsageligt er skabt af mennesker,« siger Aslak Grinsted. Han henviser til en opsummering af en rapport fra FN’s klimapanel. Den er særligt henvendt til beslutningstagere og udkommer i en letlæselig udgave. I den konkluderer FN’s klimapanel, at det er »ekstremt sandsynligt«, at menneskeskabte drivhusgasser sammen med andre menneskeskabte faktorer er den »dominerende« årsag til klodens ophedning.

Til det siger LA’s formand: »Jeg stoler 100 procent på den forsker, og hvis han siger det, så er det dét, der er mit udgangspunkt. Det har jeg ingen grund til at betvivle – jeg er politikeren, han er forskeren. Det, jeg skal fokusere på, er, hvordan vi skal løse problemet. Jeg vil ikke tage afstand fra den forskers udtalelse.«

– Men det gjorde din ordfører jo?

»Ja, og jeg har så præciseret, hvad der er Liberal Alliances politik. Vi anerkender, at klimaforandringer er et faktum – også at de er menneskeskabte. Jeg vil gerne gå så langt og sige, at det er ubestrideligt, at det for den største del er menneskeskabt. Men det er ikke det afgørende for mig. Det afgørende er, at vi i modsætning til andre partier har fundet midler til at øge bevillinger til den frie forskning med 800 millioner kr.«

Kritik fra tidligere partifælle

Gitte Seeberg, der er generalsekretær for WWF Verdensnaturfonden, har i et blogindlæg på Jyllands-Postens hjemmeside kritiseret Liberal Alliances klimaudmeldinger i Information.

Seeberg var medstifter af partiet Ny Alliance sammen med Anders Samuelsen, og i indlægget påpeger hun, at Ny Alliance, som Liberal Alliance udspringer af, i et politisk udspil eksempelvis krævede solceller på alle nybyggede huse. Hun undrer sig over følgende: »Hvordan i alverden Anders Samuelsen kan have skiftet så meget holdning på så relativt få år, er dog en gåde. Tror han ikke længere på videnskab? Er partiets holdninger nu bygget på ren hokus pokus?« skriver Gitte Seeberg.

– Hvad er der sket med dit syn på klimaforandringerne siden da?

»Der er sket det, at jeg i højere grad ønsker at lægge op, at det er forskningen, der skal afgøre, hvad vi skal gøre – og ikke politikerne,« siger Anders Samuelsen. Han tilføjer: »Vi er ikke klimabenægtere«.